Gandia destina ajudes de fins a 1.250 euros per als propietaris que posen en lloguer habitatges buits
03 octubre 2024

## Gandia destina ajudes de fins a 1.250 euros per als propietaris que posen en lloguer habitatges buits03 octubre 2024Última actualització: 03 octubre 2024

![](../gestion/img/fea2ab5398f4850c20fc5d541948e6fcbc1f0c9f4023b507ffbe077f8933e409.jpg)  
  

L'**alcalde de Gandia, José Manuel Prieto**, acompanyat pel **regidor d'Habitatge, Salvador Gregori,** ha comparegut en roda de premsa per informar de l'última acció que ha fet aquest govern municipal per contribuir a millorar la situació de l'habitatge a Gandia. Una intervenció que s'emmarca dins del **Pla Vivenda**, -sota el paraigua de l'estratègia Avant Gandia-, la qual va ser anunciada al Consell Econòmic i Social.

  
  
Tal com ha explicat Prieto, el govern local posarà en marxa **ajudes de fins a 1.250 euros per als propietaris d'habitatges buits que isquen al lloguer**. Per a aquest efecte, s'ha habilitat **una partida de 50.000 euros** per a aquest any a més d'una altra pel mateix import per al pròxim exercici. En total, aquest primer estímul implica destinar-hi **100.000 euros per dinamitzar el mercat immobiliari local**.

  
  
Prieto ha qualificat la situació de l'habitatge com a primordial i ha destacat que aspectes com els elevats preus dels lloguers o de compra d'un habitatge o l'escàs finançament dificulten l'accés a un habitatge per a una bona part de la població a Espanya. Una tendència que també es produeix a Gandia tot i que, tal com ha explicat el primer regidor i segons dades del consum d'aigua, a Gandia s'estima que hi ha 5.000 vivendes buides malgrat l'alta demanda.

  
  
Per tal que aquests habitatges isquen al mercat com més prompte millor, l'executiu local ha posat en marxa una sèrie d'ajudes per donar seguretat jurídica i econòmica a l'hora del cobrament del lloguer per part dels propietaris. Un paquet d’ajudes que ha estat consensuat amb el mercat immobiliari.

  
  
En concret es tracta de dues mesures:

  
1.- Atorgar fins a 650 euros per una assegurança d'impagament que cobreix fins al llançament de l'inquilí morós i per una assegurança antivandalisme, que pot cobrir entre 6.000 i 8.000 euros de danys.  
2.- Fins a 600 euros d'adequació i posada a punt de l'immoble per treure'l al mercat.

  
  
Aquestes ajudes s'atorgaran sempre que el lloguer no siga superior a 650 euros mensuals. Es posaran en marxa en menys de dos mesos i es podran sol·licitar fins al juny de 2025. _"És una línia d'actuació nova i referent perquè no hi ha molts ajuntaments que hagen posat en marxa una mesura així"_, ha declarat l'alcalde.

  
**Mesures per afavorir l’accés a la vivenda**

  
Prieto ha repassat les accions que l'executiu local ja ha posat en marxa en aquest àmbit. Una d’elles és la concessió en les pròximes setmanes de la llicència per construir dos edificis amb un total de 108 habitatges al districte de Santa Anna destinats a lloguer assequible, iniciativa que es convertirà en la primera a beneficiar-se del 95% de l'impost d'obres que aquest govern va aprovar per fomentar la construcció.

  
També ha citat la rehabilitació dels més de 610 habitatges existents a les Àrees de Regeneració Urbana (ARRUR); els més de 8,4 milions d'euros per a la rehabilitació dels habitatges del carrer Safor, Benicanena i Ferroviaris; o l'adquisició de 14 nous habitatges per destinar-los a lloguer social als quals se sumaran ben prompte 5 més situats al carrer a Magistrat Català.

  
  
Durant la compareixença s'ha recordat que el **Pla Habitatge** compta amb mesures fiscals (reducció d'impostos a la construcció i el lloguer d'habitatge, ajuts econòmics i fiscals a propietaris que posen els seus habitatges buits de lloguer), patrimonials (posada en venda de parcel·les municipals per construir habitatges) i urbanístiques per fomentar l'impuls de nous habitatges.

  
  
_"Els governants no hem de fugir ni posar-nos de costat amb cap problema i encara menys en un tema com l'habitatge que afecta tota la societat. Per això estem posant totes les eines al nostre abast, perquè sense habitatge no hi ha possibilitat de viure i emprendre a Gandia. Volem dinamitzar el mercat immobiliari a la nostra ciutat "_, ha finalitzat Prieto.

  
  
Per la seua banda, el regidor Salvador Gregori ha declarat: _"Les mesures de Gandia són realitats que s'imposen als Power Points que en presenten altres"_. _"En una situació com l'actual, el més ràpid per dinamitzar el mercat són les ajudes directes als propietaris que permeten aflorar en poques setmanes nous habitatges al lloguer"_.

[Twittear](https://twitter.com/share)